runetrust/blame-folketinget-dk huggingface dataset:
Kenneth Kristensen Berth (DF), 2016-03-29:
Det bliver spændende at høre regeringens overvejelser angående det, for jeg er ikke i tvivl om, at den danske befolkning efterspørger svar på, i hvilken retning EU skal bevæge sig, og om regeringen fortsat står inde for sin ambition om, at Danmark skal være så tæt på EU's kerne som overhovedet muligt – en ambition, der givetvis deles af stadig færre danskere.
Jakob Axel Nielsen (KF), 2008-05-28:
Nu ved spørgeren godt, at jeg ikke kan gå ind i sagsbehandlingen på en konkret sag, så derfor svarer jeg generelt, og det vil sige, at jeg såmænd også tror, at Lægemiddelstyrelsen i deres overvejelser kigger på, hvad der er mest fornuftigt for patienterne, og hvis de ud fra faglige betragtninger kommer med nogle andre indstillinger og mener, at det er andre medicinske præparater, der skal have tilskud, så må jeg sige, at så tager jeg det til efterretning.
Villum Christensen (LA), 2012-02-21:
Jeg sagde jo netop, at der kan holdes kaffepauser i en uendelighed, hvis man gør det sammen med de ældre, og deri ligger altså en pointe, nemlig at de ting, man som personale foretager sig i plejesektoren, hele tiden skal skabe værdi for det formål, man nu er kommet for.
Kristian Thulesen Dahl (DF), 2000-02-23:
Vi har også allerede fået de første afgørelser i 1999 på området, de syv afgørelser, der er henvist til af flere ordførere og også af ministrene, og hvor det jo er således, at i en af Danmarks sager blev vi nægtet at anvende miljøgarantien, og vi ser selvfølgelig med meget stor spænding på, hvad der nu kommer ud af den domstolsafgørelse, der nu kommer som følge af, at man 6. januar 2000 har indbragt Europa-Kommissionens afgørelse.
Klaus Hækkerup (S), 2010-06-16:
Og derfor var systemet skruet sådan sammen, at i det øjeblik, der skete den forbedring af beskæftigelsen, og i det øjeblik, der ikke var så meget træk på arbejdsmarkedsbidrag, fordi beskæftigelsen var steget, så skulle indbetalingerne til arbejdsmarkedsbidraget sættes ned og indbetalingerne til Arbejdsmarkedsfonden reduceres.
Per Clausen (EL), 2012-02-03:
Jeg kan også forstå, og det er jeg måske enig i, at forslaget her godt kunne trænge til en præcisering, og det vil Enhedslisten sådan set gerne medvirke til i udvalgsarbejdet og derefter stemme for beslutningsforslaget, men da vi jo på de indlæg, der er i dag, kan høre, at det er frugtesløst at gå den vej, må vi måske prøve at se, om vi kan bruge ministerens velvilje over for at lave et udkast til noget, vi kan skrive i en beretning, og så må vi håbe, at regeringspartierne, når det kommer til stykket, er villige til også at indgå i arbejdet på samme konstruktive måde, som ministeren tilsyneladende er.
Line Barfod (EL), 2006-04-27:
Det er fuldstændig korrekt, at jeg har set, at skatteministeren har angivet, at staten samlet kommer til at tabe 25 mio. kr. Men det kommer jo ved, at man giver erhvervslivet en lettelse på 80 mio. kr., og borgerne kommer til at miste 55 mio. kr. Man kan selvfølgelig godt gå ned i alle mulige detaljer rundt om det i de der mange, mange og lange, lange udredninger, der er lavet omkring skattestoppet, fordi det ikke er meget nemt at forstå.
Rasmus Nordqvist (ALT), 2016-04-29:
Så man kan også benytte chancen, når man kommer med nye, lad os kalde det forsøg, eksperimenter med, hvordan vi arbejder, til at få genopfrisket alt det gamle. Så jeg håber bare, at Socialdemokraterne vil genoverveje deres stilling her og sige: Jamen det er faktisk en god idé lige at prøve noget nyt af, lad os prøve at se, hvad det her kan give som ekstra værktøj for at få en større involvering i demokratiet.
Lene Garsdal (SF), 2003-05-09:
Derfor mener jeg også, at vi burde have vedtaget Socialdemokratiets forslag, for det kan ikke være rigtigt, at vi fortsat accepterer, at syge mennesker skal blive endnu mere syge af at ligge på sygehuset, og at de, hvis vi indfører den her ordning, samtidig skal bekymre sig om infektionsrisikoen ud over den sygdom, de havde i forvejen.
Morten Messerschmidt (DF), 2020-01-10:
Jeg tror for at være ærlig, at rigtig mange af de vælgere, der jo som bekendt valgte at sætte deres kryds et andet sted end ud for Dansk Folkeparti, havde en opfattelse af, at når det kom til udlændingepolitik, måden, vi tilgår hele det her område på, så fik man det samme ved at stemme på Socialdemokratiet eller på venstrefløjen.
Søren Pind (V), 2012-06-07:
Det, man medvirker til nu, er at skabe en form for kønsneutralitet, hvor man ophæver kønnenes betydning, hvor man efter min bedste opfattelse også i virkeligheden nedvurderer det at være homoseksuel, skjuler det, prøver at pakke det ind, og det synes jeg ikke er at gøre homoseksuelle nogen tjeneste – tværtimod.
Morten Østergaard (RV), 2009-11-19:
Men det, vi forsøger, er sådan set at lave konturerne af et reformprogram, som rent faktisk vil levere det, som regeringen har forpligtet sig på i 2015, men ikke har nogen ideer, vi må høre om, til, hvordan skal være, og som Arbejdsmarkedskommissionen, vismændene og Velfærdskommissionen har vist.
Helle Sjelle (KF), 2006-01-24:
Ifølge forslagsstillerne skal gigthandlingsplanen bl.a. sikre et standardiseret udredningsforløb, sikre en strategi for diagnosticering og behandling, den skal fungere som en udbygning af den forebyggende og sundhedsfremmende indsats, og den skal styrke patientuddannelse og øge forskningen på området.
Pia Gjellerup (S), 1998-12-15:
Men som sagt er der her oplæg til en pragmatisk løsning af de mange ønsker, som vi i en eller anden grad alle sammen har næret, og den pragmatiske løsning vil også præge min holdning under det kommende udvalgsarbejde, hvor der i dag fra nogles side har været peget på, at det kan være, at der er problemer med den formulering, som opdelingen mellem den fysiske og ikkefysiske handel har.
Mariann Fischer Boel (V), 2000-11-16:
Men der er også et provenu på længere sigt, for der er selvfølgelig et afkast fra renterne, 600 mio. næste år og så 900 mio. de følgende år, et betydeligt provenu, sagde hr. Jens Peter Vernersen, og det var dog en tilkendegivelse fra den socialdemokratiske ordfører.
Martin Lidegaard (RV), 2016-09-06:
Det vil også være en del af de krav, vi kommer med til forhandlingerne, og vi vil gerne gå længere og være mere ambitiøse end det, regeringen lægger op til, både når det handler om, hvor lang tid vi skal blive på arbejdsmarkedet – der vil vi gerne have 1 år ekstra i 2025 i stedet for ½ år – men også når det handler om de mennesker, der er nedslidte, som vi vil foreslå får mulighed for uden hele den arbejdsprøvning, som vi kender fra i dag, at kunne træde af 5 år før andre.
Kristian Jensen (V), 2016-12-15:
Derfor er det, at regeringen har foreslået at bruge 525 mio. kr. på at hjælpe ofrene i Aleppo dér, hvor de er, nemlig i omegnene, andre steder, inklusive i Syrien, og bruge FN's hjælp til nærområderne, til Syrien ad den vej, vi bruger til at levere nødhjælpen ind.
Ulla Tørnæs (V), 2004-12-07:
Det er simpelt hen en forudsætning for, at vi kan have en arbejdsstyrke, der skal kunne være omstillingsparat, sådan som det betinger at være et samfund som det danske, som selvfølgelig skal kunne begå sig i en stadig mere global konkurrence, og det forudsætter også, at vores arbejdsstyrke har mulighed for på en helt anderledes måde, end vi kender det i dag, at have adgang til efteruddannelse.
Anders Johansson (KF), 2018-12-19:
Hvis ordføreren havde ulejliget sig med at læse om finansieringen i den plan, vi har lagt frem, så ville ordføreren også have kunnet se, at der faktisk efterlades et råderum på omkring 20 mia. kr. – altså 20 mia. kr., som kan investeres i alle mulige andre områder af det offentlige.
Keld Albrechtsen (EL), 2000-05-05:
Den model synes jeg egentlig er temmelig langt ude. Hvis det endelig skulle være, var det da egentlig mere rimeligt, at staten betalte, så i det mindste alle skatteydere var med til at afhjælpe denne affære, for de eneste, der er helt sagesløse i hele denne sag, er jo lejerne i det almene byggeri.
Jørgen Arbo-Bæhr (EL), 2006-11-15:
Og så kunne jeg bare godt tænkte mig at høre hr. Allan Niebuhr, om det stadig væk er hr. Allan Niebuhrs holdning, at den måde, man udelukker folk med PTSD på fra starten, er umenneskelig, og at det skal laves om.
Nick Hækkerup (S), 2014-05-28:
Jeg må bare i forhold til den stamcellebank, som er en privat stamcellebank, hvor man hovedsagelig selv trækker et materiale ud, sige, at der så er andre sikkerhedsforanstaltninger, som bør udredes, i forhold til smitterisiko, i forhold til overførsel af arvelige sygdomme, i forhold til vævstypebestemmelse og i forhold til patientoplysninger.
Charlotte Broman Mølbæk (SF), 2021-04-29:
Vi skal sikre, at en digital løsning som denne lever op til alle de relevante krav, både i forhold til datasikkerheden, så vi sikrer, at borgernes og alle andre parters data behandles ordentligt, og så vi sikrer, at de gode intentioner ikke misbruges til at underminere fællesskabet.
Tove Videbæk (KRF), 2000-11-17:
Samtidig er de bange for, at den nye struktur vil gøre det sværere at få fokus på et problem som f.eks. alkohol, der i forvejen har tendens til at blive overset. Så lovforslag nr. L 87, som det ser ud nu, kan vi godt frygte bliver et tilbageslag for den folkelige deltagelse i forebyggelsesarbejdet, og den er meget vigtig. Så under udvalgsbehandlingen vil vi undersøge sagen lidt mere og eventuelt stille et ændringsforslag.
Rikke Hvilshøj (V), 2005-11-16:
Når vi her i Danmark snakker om pigernes rettigheder og pigernes muligheder, er der jo en årsag til, at vi i øjeblikket bruger en masse penge på at etablere pigeklubber, nemlig at der er nogle piger, der ikke får lov til at deltage i fritidsaktiviteter sammen med drenge.
Jesper Langballe (DF), 2003-01-21:
Vi vil gerne opfordre regeringen til at overveje at følge det råd, der er kommet fra Odense Universitet i form af en uformel forespørgsel fra rektoratet til Uffe Ellemann-Jensen, om at dele Holocaustcentret i to centre og slippe den anden del løs på forskningen af gulag og den kolde krig i Danmark.
Elisabeth Arnold (RV), 2000-02-03:
Jeg synes, det har været en meget interessant debat, og jeg vil navnlig sige, at indlægget fra Venstres ordfører var meget oplysende, fordi det gjorde opmærksom på, hvad der står uden for indgangsdøren til denne sal, nemlig »Med lov skal land bygges«, og sådan har det været her i Danmark med mindre, uheldige afbrydelser siden 1241.
Pia Gjellerup (S), 2005-11-01:
Men netop når man arbejder med inspiration, er det så ikke vigtigt, at vi vender tilbage adskillige gange, også mens det formes, i 2006 og 2007, for at se nogle af de steder, hvor der kommer nogle fantastisk gode eksempler på, hvordan man håndterer noget, som jo altså er mere besværligt end som så?
Magnus Heunicke (S), 2023-02-21:
Det er helt korrekt, at det fremgår af landbrugsaftalen – og det synes jeg er en klog beslutning – at udmøntning af initiativer inden for gylle- og gødningshåndtering, og det er det, vi taler om her, og fodertilsætningsstoffer skal ske, uden at dyrenes velfærd forringes.
Inger Støjberg (V), 2018-05-08:
I lovforslaget er der i øvrigt lagt op til, at loven skal træde i kraft 1. juli her i år, og dermed vil de nye regler kunne afløse den opholdsordning for medfølgende familier til udlandsdanskere med visse beskæftigelsesmæssige kvalifikationer, som blev indgået i foråret 2017 som opfølgning på Biao-dommen, som det også har været nævnt tidligere her i dag.
Jacob Mark (SF), 2016-01-26:
Efter meget debat med ordføreren vil jeg nu prøve at se lidt fremad, for i høringssvarene om stramningen af familiesammenføringsreglerne, hvilket sådan set er det, der bekymrer mig allermest, skriver Dansk Psykolog Forening og Røde Kors, at en gennemførelse af det her forslag kan betyde store psykiske problemer og alvorlige traumer for de familier, der ikke kan blive genforenet.
Keld Albrechtsen (EL), 1998-05-07:
De generelle formuleringer i dommen er krystalklare, og de vedrører private aktioner. Der står i dommen, at hvis en medlemsstat undlader at gribe ind over for hindringer, der skyldes private aktioner i medlemsstaten rettet mod produkter fra andre medlemsstater, falder det altså ind under, at man kan blive dømt, så det er et meget bredere område end det, som ministeren forsøger nu at isolere det til. Jeg kan kun gentage, at vi bliver nødt til at komme til bunds i rækkevidden af denne dom, og jeg må desværre sige, at det notat fra regeringen, som vi har fået i Europaudvalget, efter min mening ikke bygger på en korrekt forståelse og bedømmelse af denne dom fra EF-Domstolen.
Martin Henriksen (DF), 2012-02-24:
Det er Dansk Folkepartis opfattelse, at disse parallelle retssystemer har nået et sådant omfang, at Folketinget bør reagere med ny lovgivning, som giver myndighederne de redskaber, der skal til for at kunne bekæmpe de konstante angreb på dansk kultur, herunder dansk retskultur.
Kenneth Fredslund Petersen (DD), 2026-02-19:
I forhold til L 105, som hænger tæt sammen med den nye ekspropriationsproceslov, som vi også har drøftet her, vil jeg sige det helt klart: Når staten bygger veje og jernbaner, er det ofte nødvendigt for fællesskabet, men det må aldrig ske uden ordentlig hensyntagen til de borgere og virksomheder, der bliver direkte berørt.
Birthe Skaarup (DF), 2004-03-09:
Når den næste overenskomst skal forhandles på plads mellem Sygesikringens Forhandlingsudvalg og Praktiserende Lægers Organisation, skal man forsøge at se på, hvilke barrierer der er, og om der er nogle utilsigtede konsekvenser ud over dem, som forslagsstillerne gør opmærksom på, og så bør der indføres nogle ændringer, så vi får et endnu mere frit valg til gavn for borgerne.
Pernille Rosenkrantz-Theil (EL), 2005-05-27:
Jeg vil sige det sådan, at der i de sidste tre-fire årtier er sket en markant udvikling i familiemønsteret i Danmark, og at der i dag eksisterer en mangfoldighed af familieformer, så når Venstres ordfører taler om den atypiske form for familie, nemlig den homoseksuelle, vil jeg gerne vide, hvad den typiske barndom er. Er det skilsmissebarnets?
Kirsten Brosbøl (S), 2007-04-27:
Især unge mennesker har jo været udsat for en aggressiv markedsføring fra udlånerne, bl.a. hilser man mange 18-årige tillykke med fødselsdagen med tilbud om kassekredit, og konfirmander får hilsner fra bankerne om, at de kan få gaver, hvis de lige bliver kunder hos dem osv., og vi har jo set en stigning bl.a. hos unge skyldnere mellem 18 og 20 år, som bliver registreret hos RKI, og det er eksploderet med over 30 pct. på bare 2 år.
Peter Skaarup (DF), 2000-04-13:
Men jeg kan da spørge fru Anne Baastrup, hvor fru Anne Baastrup tror, at man kan indlogere en Mladic eller en Milosevic, uden at det vil give mulighed for befrielsesaktioner, uden at det vil give de konsekvenser, som Dansk Fængselsforbund også har peget på i forhold til sikkerheden.
Kristian Jensen (V), 2008-02-28:
Vi gennemfører her en belønning til dem, der yder en ekstra indsats, og det vurderes, at lige præcis de forslag, de elementer i pakken, som hr. Niels Helveg Petersen og Det Radikale Venstre ønsker at udskyde eller fjerne, er de mest virkningsfulde med hensyn til at skaffe de 7.000-8.000 ekstra mennesker - årsværk - ind på arbejdsmarkedet, som hele skattepakken vil bidrage med.
Inger Støjberg (V), 2010-11-30:
Jeg har sådan en lille nagende mistanke om, at man på ingen måde ønsker at gå konstruktivt ind i det her, men at det bare er et spørgsmål om at være i opposition, og at det måske egentlig slet ikke rigtig er et spørgsmål om, hvad der hjælper de ledige bedst, men hvad der hjælper Socialdemokratiet bedst.
Niels Ahlmann-Ohlsen (KF), 1998-02-03:
Og jeg mener, at det denne gang er Europas tur til at ligge i front, og jeg mener, at der hellere skal gøres noget i dag end i morgen, ikke mindst af hensyn til de borgere i Algeriet, for hvem i morgen måske aldrig bliver til virkelighed.
Elisabeth Geday (RV), 2006-10-10:
Så skal jeg måske omformulere mit spørgsmål lidt: Mener fru Inger Støjberg det således, at hele nultoleranceplanen er det, der skal til for at løse problemet, for så vidt angår fødevarekontrollens mangler og de mange fødevareskandaler, vi har været vidne til?
Poul Nyrup Rasmussen (S), 1999-10-07:
Jeg er derfor glad for, at så mange har erkendt, at sådan må det være, og jeg er dermed også tilfreds med, at vi kan initiere og fastholde en så omfattende debat. Jeg er til gengæld lidt ked af, at fru Ulla Tørnæs citerede mig for at skulle have sagt, at forbeholdene bliver der ikke rørt ved, så længe jeg har noget at skulle have sagt i politik.
Pia Kjærsgaard (DF), 1998-02-04:
Nogle kan måske føle sig usikre og vil gerne gennemgå sådan et kursus, ikke for at være sikker på, om man ønsker at adoptere et barn - vi tror egentlig ikke, det så meget er dér, problemet ligger; jeg tror, man har gjort sin stilling op inden da - men der kan være mange ting, man godt lige vil høre andre om og være mere vidende om.
Ida Auken (S), 2022-04-28:
Derfor er det også rigtig godt, at vi i forlængelse af det her sætter et udviklingsarbejde i søen, som undersøger forskellige muligheder for en psykologfaglig overbygningsuddannelse for lærere og pædagoger, og arbejdet skal inddrage både nøgleinteressenter og de relevante faglige miljøer.
Aage Frandsen (SF), 1998-11-20:
Det kunne jo være interessant ved en anden lejlighed at diskutere, om det også skal gælde, når folk kommer i klemme i arbejdsløshedskassesystemet og andre systemer. På baggrund af de bemærkninger vil jeg pege på følgende model: For det første, at der kan gives op til fuld dækning i sager, hvor skatteyderen vinder sagen ved klageinstans eller domstol, og for det andet, at godtgørelse kan ydes, så snart skatteforvaltningen har fremsendt den såkaldte aktbeskrivelse - selvfølgelig under forudsætning af, at skatteyderen er fremkommet med alle de oplysninger, der er bedt om, og at aktbeskrivelsen efterfølgende ændres i skatteyderens favør. Det samme princip skal gælde i resten af skattesystemet, hvis skatteyderen får medhold, så med hensyn til, hvor udgangspunktet skal være, går vi altså længere end forslagsstillerne.
Jeppe Kofod (S), 2022-06-02:
Derfor ønsker vi også, at Danmark skal gøre alt, hvad vi overhovedet kan, for at sikre, at deres optagelse sker så hurtigt som muligt, og med dagens beslutningsforslag ønsker vi at bane vejen for, at Danmark kan ratificere, så snart optagelsesforhandlingerne er afsluttet og tiltrædelsesprotokollerne er blevet underskrevet i NATO.
Naser Khader (RV), 2003-04-11:
Det har ikke værdi i sig selv, at vi får en kvinde, en muslim eller en homoseksuel eller en dansker med tyrkisk oprindelse som statsminister, men det har stor værdi, at alle i det danske samfund har lige mulighed for at blive statsminister, uanset om man er kvinde, homoseksuel, muslim eller af tyrkisk oprindelse.
Else Theill Sørensen (KF), 2003-12-03:
Til hr. Søren Søndergaard vil jeg sige, at det, jeg sagde, egentlig er en konsekvens af de bemærkninger, der står om, at sagsbehandlingstiden er 6-8 måneder, så hvis man søger nu, går der altså 6-8 måneder, inden man får det tilsagn om familiesammenføring.
Kirsten Brosbøl (S), 2015-01-15:
F.eks. har jeg tilkendegivet, også på det samråd, vi havde om samme emne, at vi jo godt kan drøfte, om der er mulighed for, at vi kan bygge videre på de gode erfaringer med vandrådene og kigge på vandrådene og på, om man kunne lade sig inspirere af dem til arbejdet med det grønne danmarkskort.
Birthe Rønn Hornbech (V), 2000-01-25:
Vi skal have ét retssystem, men vi er altså nødt til at tage bestik af virkeligheden og gøre os klart, at der er mange unge og mange forældre i indvandrerfamilier, der ikke fatter det retssystem, der er i Danmark, og som synes, at der er alt for milde konsekvenser.
Aki-Matilda Høegh-Dam (SIU), 2024-05-29:
Det skal først og fremmest siges, at jeg personligt ikke sidder i Nordisk Råd-samarbejdet, og når jeg har forsøgt at læse lidt ind på det, er det jo et kæmpestort bureaukrati og et kæmpe maskineri, og der er rigtig mange paragraffer inde under det, så jeg kan desværre ikke komme med et meget, meget konkret pinpoint af det, men jeg kan sige, at når jeg har snakket med mine grønlandske kollegaer i Grønland om det, lyder det til, at arbejdet er i gang og maskineriet er kommet i gang, og jeg kommer selvfølgelig til at bakke op om den løsning, de kommer med.
Jann Sjursen (KRF), 1998-06-24:
det er det, som vi også fra Kristeligt Folkepartis side vil gøre af hensyn til rigsfællesskabet og af hensyn til de værdier, vi finder i det, og som vi tror også fortsat vil bestå - med de udviklingsmuligheder, der selvfølgelig skal være for de enkelte dele af rigsfællesskabet: for Danmark, for Grønland og for Færøerne.
Jane Heitmann (V), 2014-01-29:
Nu er det her forslag jo så sendt i høring uden et forbud mod brug af solarier for unge under 16 år, og så bliver jeg nødt til at spørge ministeren, når ministeren nu selv nævner Enhedslisten: Er det i virkeligheden Enhedslisten, der bestemmer, hvad det er for en politik, regeringen skal føre?
Hans Kristian Skibby (DF), 2019-03-19:
Og så kan man sådan lidt logisk sige, at da der allerede i november 2018 kom yderligere 2.500 selskaber på listen over ivs-selskaber, som skulle tvangsopløses, kunne man jo hurtigt regne ud, at det endelige tab på daværende tidspunkt var langt, langt over 1 mia. kr.
Karina Lorentzen Dehnhardt (SF), 2021-05-27:
Så har vi ikke en interesse i som skatteborgere i det her land, at offentligt ansatte blander sig i den offentlige debat, og er det ikke rigtigt, at den interesse er en lille smule anderledes i forhold til det, der foregår i en privat virksomhed – hvilket kan være spændende nok?
Arne Toft (S), 2004-10-29:
Jeg vil lige læse noget op, som er sagt af en Venstremand, en borgmester: »Vi har på det sidste oplevet en individuel behandling og fordeling af den sidste del af puljen, som minder mere om at sikre skattestoppet end om en retfærdig udligning for de hårdest trængte kommuner.
Dan Jørgensen (S), 2020-11-06:
Lad mig starte med at takke for den generelle støtte og sige, at de par spørgsmål, der har været bragt frem her, f.eks. det, der handler om Forsyningstilsynets rolle versus Energistyrelsens rolle, vil vi gerne prøve at få uddybet for jer, så I i forbindelse med udvalgsarbejdet kan gå længere ned i den diskussion.
Thomas Danielsen (V), 2026-02-25:
Det med valgkort handler i praksis om, at det jo er Kommunernes Landsforening – ja, det er bare for at præcisere – som via deres selskab KOMBIT får produceret de valgkort, der skal anvendes til kommunalvalg og til folketingsvalg, og har ansvaret for at indgå aftaler om distributionen af dem.
Søren Søndergaard (EL), 2004-03-31:
Vi ved helt sikkert, at i det øjeblik våbenembargoen er ophævet, vil der fra fransk side blive eksporteret våben, og så kan det godt være, at man en gang om året kan holde et eller andet møde i Bruxelles eller et andet sted, hvor man vil sige, at det synes man ikke var klogt, men realiteten vil være, at våbenembargoen vil være væk, våbeneksporten vil foregå. Uanset hvordan man vender og drejer det, kan det ikke - heller ikke efter vores opfattelse - udgøre et argument for ophævelse af våbenembargoen.
Karin Liltorp (ALT), 2025-03-11:
Derfor er det afgørende, at misbrugerne i første omgang mødes af fagpersoner, der har overblikket og kan rådgive om indsatser, der passer til den enkeltes situation, og inddragelse af familie og netværk i behandlingen er selvfølgelig også vigtig, da det øger motivationen og støtter patienten i forandringsprocessen.
Connie Hedegaard (KF), 2004-11-24:
Der er et meget, meget klart tilsagn om, at når vi den 1. februar får at vide, om der er en teknisk løsning for Kærgaard Plantage, har et flertal sagt ja til, at uagtet staten ikke har det juridiske ansvar, vil man være med til at finansiere en løsning.
Helge Sander (V), 2008-04-09:
Jeg er naturligvis fortsat indstillet på at afskaffe utidssvarende regler, og derfor vil jeg givetvis også på et tidspunkt komme tilbage til Folketinget og drøfte nogle af de forhold, som udestår, også i relation til de emner, vi drøftede under det foregående spørgsmål.
Brigitte Klintskov Jerkel (KF), 2023-03-21:
Vi mener samtidig, at vi skal pålægge regeringen at indkalde til forhandlinger om at finde finansiering og samtidig sikre, at det ikke går ud over kvindekrisecentrene, men at mænd får deres egen paragraf, som passer til deres målgruppes behov, da behovet kan være forskelligt fra kvinders behov.